Carnival Cruise Lines
Carnival Cruise Lines — ბრიტანულ-ამერიკული საკრუიზო ხაზების კომპანია, რომელიც აშშ-ში, მაიამის გარეუბან ქალაქ დორალშია განთავსებული. თავდაპირველად, იგი როგორც დამოუკიდებელი კომპანია 1972 წელს ტედ ერისონმა დააარსა, დღეს კი ის ერთ-ერთია იმ ათი საკრუიზო კომპანიიდან, რომელსაც კონცერნი Carnival Corporation & plc ფლობს. კომპანიას აქვს უდიდესი ფლოტი მთელს ჯგუფში — 24 გემი, რომელიც მსოფლიო ბაზრის 21,1%-ს იკავებს. კომპანიაზე აღმასრულებელ კონტროლს ახორციელებს „კარნივალ კორპორაციის“ ჩრდილოეთამერიკული დანაყოფი, რომლის სათავო ოფისიც ქალაქ დორალში მდებარეობს. კარნივალი პიონერი იყო მოკლე, დაბალფასიანი კრუიზების სეგმენტში. მისი გემები ცნობილია ლას-ვეგასის სტილის დეკორაციებითა და გართობით. კომპანია თავის გემებს „მხიარულ გემებს“ (The Fun Ships) უწოდებს და მართლაც, გემზე საქმიანობათა მრავალფეროვანი არჩევანია. მისი სავაჭრო ნიშანია გემის საკვამური, რომელიც წითელ, თეთრ და ლურჯ ფერებშია გადაწყვეტილი და ვეშაპის კუდის ფორმა აქვს. „კარნივალის“ თილისმაა „Fun Ship Freddy“ — პერსონაჟი კომპანიისათვის დამახასიათებელი საკვამურის ფორმით. 1996 წელს 101 000 ტონაჟიანი (GT) გემი Carnival Destiny იმ დროის მსოფლიოში უდიდესი სამგზავრო გემი იყო. 2004 წელს კორპორაცია კარნივალმა წამოიწყო ახალი გემების განვითარების პროგრამა, რომელსაც გეგმა Pinnacle ეწოდა. გეგმის მიხედვით, უნდა შექმნილიყო 200 000 ტონაჟიანი პროტოტიპი, რომელიც მსოფლიოში უდიდესი საკრუიზო გემი იქნებოდა. 2009 წლისთვის, კარნივალის ფლოტში ბოლო და უდიდესი იყო 128 000 ტონაჟიანი გემი Carnival Dream. იგი ექსპლუატაციაში 2009 წლის 21 სექტემბერს შევიდა. ხმელთაშუა ზღვაში რამდენიმე მგზავრობის შემდეგ, 2009 წლის 5 დეკემბრიდან მას განესაზღვრა 1 კვირიანი კრუიზები კარიბის ზღვაში, ფლორიდის ქალაქ პორტ-კანავერალიდან. 2011 წლის 1 მაისს შედგა მისი დობილი გემის Carnival Magic-ის დებიუტი. 2009 წლის 1 დეკემბერს ცნობილი გახდა, რომ კარნივალი ამზადებდა Dream-class-ის მესამე გემს. მომსახურებაში ის 2012 წლის ივნისში შევიდა და მისი მშობლიური პორტი მაიამია.. 2010 წლის 10 მაისს Dream-class-ის მესამე გემს კარნივალმა სახელი შეურჩია — Carnival Breeze. 2012 წლის 26 ოქტომბერს ცნობილი გახდა, რომ კარნივალი გემის ახალ ბრენდზე მუშაობს. გემს კვლავ იტალიური კომპანია Fincantieri ააგებს და უდიდესი იქნება მათ შორის, რაც კი ოდესმე მას აუგია. ის ასევე პირველი იქნება ახალი კლასის გემის ბრენდებს შორის, რომლის ტევადობაც 4 000 მგზავრი იქნება, ტონაჟი კი 135 000. დაგეგმილია, რომ მისი მშენებლობა 2016 წლის ზამთარში დასრულდება, Carnival Breeze-ის მომსახურებაში შესვლიდან დაახლოებით ოთხი წლის თავზე.